Piirroksessa näytetään, miten turvapaikkaprosessi eroaisi eri kansallisuuksien välillä.

Pääministeri Juha Sipilä laati prosessikaavion maahanmuuton hillitsemiseksi. JENNI GÄSTGIVAR

Pääministeri Juha Sipilä (kesk) on piirtänyt prosessikaavion EU:n ja Turkin rajalla tapahtuvasta järjestäytymättömästä maahanmuutosta. Sipilän piirroksessa näytetään, miten turvapaikkaprosessi voisi erota esimerkiksi syyrialaisten ja muun maalaisten turvapaikanhakijoiden välillä. Syyrialaistenkin turvapaikanhakijoiden pitäisi silti täyttää erityistapauksen eli ”haavoittuvassa asemassa” olevan ihmisen tunnusmerkit.

Kaavio on jatkumoa perjantaina EU:n tekemälle päätökselle, jonka mukaan Kreikkaan saapuvia turvapaikanhakijoita aletaan palauttaa takaisin Turkkiin. EU:n ja Turkin välinen yhteistyösopimus astuu voimaan sunnuntaina. Sopimuksen tavoitteena on saada EU:hun suuntautuva luvaton muuttoliike hallintaan.

Sipilä esitteli alkuperäisen, käsin piirretyn kaavion ensimmäistä kertaa torstaina. Perjantaina valtioneuvosto julkaisi sivuillaan tarkan kuvan kaaviosta otsikolla ”Alustava näkemys EU:n ja Turkin välisestä sopimuksesta järjestäytymättömän muuton hallitsemiseksi”.

Prosessikaavioita käytetään yleisesti tekniikan alalla. Pääministeri Sipilä on koulutukseltaan diplomi-insinööri.

Sipilä on piirtänyt prosessikaavioita aikaisemminkin pääministerinä toimiessaan, esimerkiksi viime keväänä hallitusneuvotteluiden aikana.